Regeringen Helle Thorning-Schmidt II

Regeringen Helle Thorning-Schmidt II (i regeringsperioden benævnt SR-regeringen) var fra 3. februar 2014 til 28. juni 2015 Danmarks regering. Statsminister var Helle Thorning-Schmidt fra Socialdemokraterne. Regeringen dannedes efter Socialistisk Folkeparti (SF) valgte at udtræde af den daværende regering, og regeringen bestod herefter at partierne Socialdemokraterne og Radikale Venstre. 

Statsministeren indgav sin og resten af regeringens afskedsbegæring hos Hendes Majestæt Dronningen dagen efter Folketingsvalget 2015, hvor partierne bag regeringen ikke opnåede flertal. Den 28. juni 2015 blev regeringen afløst af Regeringen Lars Løkke Rasmussen II.

Baggrund
Socialistisk Folkeparti valgte d. 30. januar 2014 at udtræde af regeringen som følge af  diskussionen om statens salg af aktier i DONG Energy til Goldman Sachs. Som følge af SF's udtrædelse måtte de tilbageværende formænd for regeringspartierne, statsminister Helle Thorning-Schmidt (S) og 
økonomi- og indenrigsminister Margrethe Vestager (R) danne en ny regering.

Regeringsgrundlaget forblev det samme selvom Socialistisk Folkeparti trådte ud af regeringen. Regeringen formulerede dog en "erklæring" med titlen "Flere job og bedre velfærd".

Ændringer på ministerposter

Afgående ministre 
Følgende SF-ministre udtrådte af regeringen:
 Annette Vilhelmsen, social- børne og integrationsminister siden 9. august 2013, fhv. erhvervs- og vækstminister
 Pia Olsen Dyhr, transportminister siden 9. august 2013, fhv. handels- og investeringsminister
 Ida Auken, miljøminister siden 3. oktober 2011.
 Astrid Krag, sundhedsminister siden 3. oktober 2011.
 Holger Kirkholm Nielsen, udenrigsminister siden 12. december 2013, fhv. skatteminister
 Jonas Dahl, skatteminister siden 12. december 2013.

Ministre med nye ansvarsområder 
Følgende ministre fik nye ansvarsområder i forbindelse med den nye regeringsdannelse:
 Morten Østergaard (R), der gik fra at være minister for forskning, innovation og videregående uddannelser, til at være skatteminister efter Jonas Dahl (SF).
 Martin Lidegaard (R), der gik fra at være klima- og energiminister til at være udenrigsminister efter Holger K. Nielsen (SF).
 Manu Sareen (R), der gik fra at være minister for ligestilling, kirke og nordisk samarbejde til at være minister for børn, ligestilling, integration og sociale forhold efter Annette Vilhelmsen (SF).
 Rasmus Helveg Petersen (R), der gik fra at være udviklingsminister til at være klima- og energiminister efter Martin Lidegaard (R).
 Nick Hækkerup (S), der gik fra at være europa- og handelsminister til at være sundhedsminister efter Astrid Krag (SF).
 Marianne Jelved (R) blev tilført kirkeministeriet fra Manu Sareen (R), så hun siden 3. februar både var kulturminister og kirkeminister.
 Carsten Hansen (S) blev tilført ministeriet for nordisk samarbejde fra Manu Sareen (R), så han siden 3. februar både var minister for by, bolig og landdistrikter og minister for nordisk samarbejde.

Nye ministre 
Følgende personer fik en ministerpost i forbindelse med regeringsdannelsen:
 Magnus Heunicke (S), der blev transportminister efter Pia Olsen Dyhr (SF).
 Mogens Jensen (S), der blev handels- og udviklingsminister efter Nick Hækkerup (S) som handelsminister og Rasmus Helveg Petersen (R) som udviklingsminister.
 Kirsten Brosbøl (S), der blev miljøminister efter Ida Auken (SF).
 Sofie Carsten Nielsen (R), der blev uddannelses- og forskningsminister efter Morten Østergaard (R).

Historie

Rokaden i september 2014 
Da det den 30. august 2014 stod klart, at økonomi- og indenrigsminister Margrethe Vestager (R) var udpeget som ny EU-kommissær efter Connie Hedegaard (K), skulle der vælges både ny R-formand og ny økonomi- og indenrigsminister.

Morten Østergaard blev uden modkandidater valgt af sin folketingsgruppe som ny politisk leder, og blev derfor den 2. september 2014 udpeget som ny økonomi- og indenrigsminister. Benny Engelbrecht (S) blev ny skatteminister efter Østergaard.

Rokaden i oktober 2014 
Den 10. oktober blev der atter foretaget en regeringsrokade, da justitsminister Karen Hækkerup (S) valgte at forlade regeringen til fordel for et job som administrerende direktør i brancheorganisationen Landbrug & Fødevarer. Et område, som hun selv havde arbejdet med i hendes tid som fødevareminister fra august til december 2013.

Beskæftigelsesminister Mette Frederiksen blev udpeget til ny justitsminister, og som hendes afløser udpegede Helle Thorning-Schmidt den forhenværende minister, Henrik Dam Kristensen til beskæftigelsesminister. Dam Kristensen var i perioden oktober 2011 til august 2013 transportminister under Thorning-Schmidt, og havde inden da siddet på øvrige ministerposter under Poul Nyrup Rasmussen, der gik af som statsminister i 2001.

Ministre i regeringen

Se også 
Ministre under Helle Thorning-Schmidt

Referencer

Noter

Kilder